b"\n_START_ARTICLE_\nBenedicci\xc3\xb3 (Museu de Granollers)\n_START_SECTION_\nOrigen\n_START_PARAGRAPH_\nDe l'obra, se'n desconeix la forma i el moment d'ingr\xc3\xa9s al Museu de Granollers, tot i que ja figura registrada en l'inventari del 1946. L'any 2008 va ser restaurada amb el suport de l'Oficina de Patrimoni Cultural de la Diputaci\xc3\xb3 de Barcelona, en el marc de la Xarxa de Museus Locals de la Diputaci\xc3\xb3 de Barcelona.\n_START_SECTION_\nDescripci\xc3\xb3\n_START_PARAGRAPH_\nPintura a l'oli sobre tela de grans dimensions, que relata una escena familiar al voltant d'una benedicci\xc3\xb3. L'acci\xc3\xb3 t\xc3\xa9 lloc dins una casa noble, aparentment d'\xc3\xa0mbit rural. En el fons de l'estan\xc3\xa7a s'intueix un gran mirall cornuc\xc3\xb2pia i una xemeneia de pedra amb un escut nobiliari al centre, il\xc2\xb7legible, com tamb\xc3\xa9 rajols de terracota que dibuixen el terra. _NEWLINE_En el centre, hi ha una taula parada amb estovalles i un gran ram de flors i fruites, i al peus d'aquesta un assortit de verdures en exposici\xc3\xb3 f\xc3\xa0cilment identificables: carabassa, pastanagues, apis, tom\xc3\xa0quets.... Al voltant de la taula es troben els diferents personatges. _NEWLINE_A la dreta, s'hi retrata una fam\xc3\xadlia: dempeus, el pare, la mare i el fill, probablement l'hereu,_NEWLINE_en actitud orant; asseguda en una cadira de bra\xc3\xa7os tornejada i amb els peus reposant en un escambell, hi ha una \xc3\xa0via; i, davant el grup familiar, una nena aguanta i ofereix una safata plena de figues. A la banda esquerra, ocupant una mica m\xc3\xa9s de la meitat del quadre, un frare, vestit amb roquet i estola, amb la m\xc3\xa0 dreta al\xc3\xa7ada, beneeix amb el salpasser els b\xc3\xa9ns exposats. La seva m\xc3\xa0 esquerra es recolza sobre un gran llibre sostingut per un altre frare francisc\xc3\xa0, vestit amb_NEWLINE_l'h\xc3\xa0bit propi d'aquesta comunitat. _NEWLINE_Darrere, un escol\xc3\xa0 aguanta la creu processional i amb la m\xc3\xa0 esquerra sost\xc3\xa9 la caldereta de beneir. Darrere seu, tancant la composici\xc3\xb3, hi ha un gos amb collar. _NEWLINE_El joc de les mirades de cada personatge tamb\xc3\xa9 \xc3\xa9s remarcable: la nena est\xc3\xa0 absorta, amb la mirada baixa, mentre que la resta de fam\xc3\xadlia es concentra en l'acci\xc3\xb3 del frare que beneeix, mentre mira cap al cel. L'altre frare, per contra, \xc3\xa9s l'\xc3\xbanic que mira directament l'espectador, mentre_NEWLINE_que l'escol\xc3\xa0, d'esquena, sembla que acabi de girar la vista vers una porta entreoberta_NEWLINE_per la qual s'escola un raig intens de llum.\n_START_SECTION_\nAn\xc3\xa0lisi\n_START_PARAGRAPH_\nL'obra t\xc3\xa9 un marcat car\xc3\xa0cter de retrat, un intent d'immortalitzar un moment important que reuneix tota la fam\xc3\xadlia: la benedicci\xc3\xb3 dels b\xc3\xa9ns i fruits de la terra. Una tradici\xc3\xb3 que entronca amb el salp\xc3\xa0s, la benedicci\xc3\xb3 de les cases amb aigua i sal que tenia lloc per Pasqua, tot i que en aquest cas l'acci\xc3\xb3 s'esdev\xc3\xa9 al final d'agost, a jutjar per les verdures i fruits que hi s\xc3\xb3n presents. D'autor desconegut, se situa la pintura vers el 1830 segons la indument\xc3\xa0ria, tant masculina com femenina, que encaixa perfectament amb la moda rom\xc3\xa0ntica._NEWLINE_A nivell pict\xc3\xb2ric, resulta curi\xc3\xb3s el diferent tractament, d'una banda, dels personatges de la fam\xc3\xadlia, amb una execuci\xc3\xb3 m\xc3\xa9s tosca, i de l'altra, una major habilitat en la representaci\xc3\xb3 dels frares i la figura de l'escol\xc3\xa0, on la pinzellada adquireix major espontane\xc3\xaftat. Una apreciaci\xc3\xb3 que, si b\xc3\xa9 podria portar a parlar de dues mans, segur que permet situar l'obra en un moment en qu\xc3\xa8 la tradici\xc3\xb3 barroca, arca\xc3\xaftzant, es mant\xc3\xa9 encara en focus rurals i allunyats de Barcelona, on ja triomfava el nou estil neocl\xc3\xa0ssic."